《玉女泉以招提孤僻而名高华清泉坐天宝荒淫而》
宋代·郑刚中

安陆玉女泉，寒流隐丛薄。
骊山华清泉，显贵颇昭焯。
二泉仙所留，暖气注潺灂。
后世入山人，尘垢赖疏沦。
诗翁道眼明，贤否善商擢。
以谓骊山泉，有过不可药，
其了虽寂寥，清誉未衰落，
都由天宝时，淫侈正乖错。
山水滥荣遇，讥诮亦难濯。
出自安陆者，于今澹如昨。
耕樵资涤弄，岩窦不扃钥。
地僻号幽穷，名高等河洛。
犹人抱材器，戒在羞寂寞。
诡笑事权豪，温颜捧杯杓。
岂不暂膻香，遗臭非略略，
噫嘻此诚然，但可付谈噱。
趣向如东西，岐路本来各。
君子有顾藉，小人无愧怍。
营营在声名，遑恤堕沟壑。
如古李赤者，章句颇能作。
溷鬼岂不污，自谓得所吒。
清都与钧天，盛事咤挥霍。
谄面就椒兰，挽救不可缚。
万有一如赤，其肯在穷约。
乃知诗翁言，可忌亦可乐。
政恐清华池，憎翁非喜谑。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。